Document ID: /roh_data/filtered/fineweb-2-filterrobots_roh.jsonl.gz/42858

Archäologischer Dienst
Servetsch archeologic
Servizio archeologico
En l'abitadi gualser St. Antönien-Ascharina – da quel temp fitg perifer e malamain accessibel – han tschintg vaschlers da la famiglia Lötscher producì durant quasi 100 onns (1804-1898) vaschella da diever per l'economia da latg e da chasa sco er per la tavla da café. In deposit d'arschiglia local è stà la basa, l'isolaziun e la mancanza da bunas vias en las vals grischunas èn stadas lur avantatg economic. Lur clientella arivava da tut il Partenz, da Tavau fin Landquart. Il 19avel tschientaner eran ils Lötschers – ord vista istoric-culturala – la famiglia da vaschlers la pli impurtanta dal Grischun.
Il medem mument eran els er producents da pignas da plattinas e da bischens per conducts d'aua d'auta qualitad. Oravant tut las pignas dal terz vaschler, Christian Lötscher, èn stadas fitg appreziadas. L'avertura da la lingia da viafier Cuira-Tavau ha gì per consequenza ch'il manaschi è daventà nunrentabel. L'ultim vaschler è puspè daventà pur.
Il cudesch collia per l'emprima giada l'istorgia da la val cun il destin da la famiglia da vaschlers e cun lur products ch'èn sa mantegnids e ch'èn ozendi fitg tschertgads da collecziunadras e da collecziunaders.